**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2019.gada 6.-7.jūnijā**

**I. Eiropas Savienības Tieslietu un iekšlietu ministru padomes sanāksmes darba kārtība**

2019. gada 6.-7. jūnijā Luksemburgā notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā ir iekļauti šādi iekšlietu jomas jautājumi:

* *Atgriešanas direktīva*

Komisija 2018. gada 12. septembrī nāca klajā ar priekšlikumu Atgriešanas direktīvas[[1]](#footnote-1) pārskatīšanai. Priekšlikums paredz novērst šķēršļus un neatbilstības, kas kavē efektīvu atgriešanu; paātrinātas un vienkāršotas atgriešanas procedūras; skaidrus noteikumus, lai novērstu aizbēgšanu un nepieļautu otrreizējo kustību; **efektīvāku brīvprātīgo atgriešanu; skaidrus, saskaņotus noteikumus par aizturēšanu; kā arī** vispārējo ES atgriešanas rādītāju palielināšanu, vienlaikus pilnībā ievērojot pamattiesības un neizraidīšanas principu.

Gan iepriekšējās, Austrijas, gan tagadējās, Rumānijas, prezidentūras ES Padomē laikā notika intensīvas diskusijas par priekšlikumu, kā rezultātā kopumā panāktais kompromiss Padomē apmierina lielāko vairumu dalībvalstu.

Padomes sanāksmē plānots apstiprināt daļēju vispārēju vienošanos par priekšlikumu, ārpus vienošanās atstājot jautājumu par robežprocedūru, jo jautājums cieši saistīts ar diskusijām par Patvēruma procedūru regulu, par ko vienošanās Padomes ietvaros nav panākta.

Dalībai Padomes sanāksmē sagatavota nacionālā pozīcija.

* *Komisijas priekšlikumi daudzgadu finansiālā ietvara kontekstā*

2018. gada 13. jūnijā Eiropas Komisija nāca klajā ar trīs priekšlikumiem Eiropas Parlamenta un Padomes regulām – par **Robežu pārvaldības un vīzu instrumenta (*BMVI*)**[[2]](#footnote-2)**, par Patvēruma, migrācijas un integrācija fonda (*AMIF*)**[[3]](#footnote-3) **un par Iekšējās drošības fonda (*ISF*)**[[4]](#footnote-4) **izveidi. Priekšlikumi paredz finanšu piešķiršanu šiem fondiem laika posmā no 2021. gada līdz 2027. gadam**[[5]](#footnote-5)**.**

*BMVI* mērķi ir atbalstīt efektīvu integrētu robežu pārvaldību pie ES ārējām robežām, lai atvieglotu likumīgu robežu šķērsošanu, atklātu un novērstu nelegālo imigrāciju un pārrobežu noziedzību un efektīvi pārvaldītu migrācijas plūsmas; atbalstīt kopējo vīzu politiku, lai atvieglotu likumīgu ceļošanu un novērstu migrācijas un drošības riskus.

*AMIF* mērķi ir stiprināt un attīstīt visus Kopējās Eiropas patvēruma sistēmas (KEPS) aspektus, tostarp tās ārējo dimensiju; atbalstīt legālu migrāciju uz dalībvalstīm, tostarp sniedzot ieguldījumu trešo valstu pilsoņu integrācijā; sekmēt nelegālās migrācijas apkarošanu un atgriešanas un atpakaļuzņemšanas efektivitātes nodrošināšanu trešajās valstīs.

*ISF* mērķis ir pastiprināt pārrobežu sadarbību, lai novērstu, atklātu un izmeklētu pārrobežu noziegumus, un atbalstīt centienus, kuru mērķis ir stiprināt spējas, lai novērstu šādus noziegumus, tostarp terorismu, jo īpaši, pastiprinot sadarbību starp publiskajām iestādēm, pilsonisko sabiedrību un privātajiem partneriem dažādās dalībvalstīs.

Padomes sanāksmē plānots apstiprināt daļēju vispārēju vienošanos par regulu priekšlikumiem, ārpus vienošanās atstājot horizontāla rakstura jautājumus par ES Daudzgadu budžetu, kā arī tos jautājumus, kas ir saistīti ar citiem tiesību aktiem ES Daudzgadu budžeta kontekstā. Papildus šiem jautājumiem *AMIF* regulas kontekstā neatrisināti ir arī tie jautājumi, kas skar Kopējās Eiropas patvēruma sistēmas reformu.

Dalībai Padomes sanāksmē sagatavota nacionālā pozīcija.

* *ES Tiesībaizsardzības nākotne*

Pēdējo gadu laikā ES ir panākusi ievērojamu progresu iekšējās drošības jomā gan attiecībā uz likumdošanas aktu izstrādi, gan attiecībā uz operatīvo sadarbību. Tiesiskais regulējums par terorisma apkarošanu un informācijas apmaiņu tika nostiprināts pēc teroristu uzbrukumiem Eiropā. Informācijas sistēmu un datubāzu vispārējā struktūra tika modernizēta, īpašu uzmanību pievēršot sadarbspējai un dinamiskai konverģencei starp drošību, robežām un migrācijas pārvaldību. ES aģentūru pilnvaras tiek pastāvīgi stiprinātas, lai tās varētu sniegt lielāku atbalstu dalībvalstu operatīvajai darbībai. ES politikas cikls organizētas un smagas starptautiskas noziedzības jomā/*EMPACT* sniedz taustāmus darbības rezultātus.

Ņemot vērā iepriekšminēto, turpmākajai attīstībai iekšējās drošības jomā būtu jābalstās uz šādām vispārējām ievirzēm:

* būtu jāpastiprina integrēta pieeja drošībai;
* varētu apsvērt resursu apvienošanu, lai sniegtu atbalstu dalībvalstu tiesībaizsardzības iestāžu pieaugošajām vajadzībām saistībā ar digitālo pārveidi.

Saskaņā ar integrēto pieeju drošībai dalībvalstis tiek aicinātas apsvērt šādus aspektus, uz kuriem koncentrēties turpmāk un kuros visi ieinteresētie varētu darboties efektīvāk – pāriet no datu vākšanas uz datu savienojumu; kopīga zināšanu, pētniecības, inovāciju un tehnoloģiju centra izveide; ciešāka operatīvās sadarbības regulējuma izstrāde; ilgtspējīgas finanšu perspektīvas.

Padomes sanāksmē ministri tiek aicināti izteikt viedokli, vai piekrīt identificētajiem turpmākajiem virzieniem un vai piekrīt tam, ka jaunā ES Daudzgadu budžetā būtu labāk jāatspoguļo vajadzības iekšlietu jomai.

Dalībai Padomes sanāksmē sagatavota nacionālā pozīcija.

* *Migrācijas un patvērums: turpmākie izaicinājumi*

Šobrīd, pateicoties veiktajiem pasākumiem, migrācijas plūsmu spiediens uz ES ārējām robežām ir zemākais kopš 2015.gada. Vienlaikus situācija ES kaimiņos saglabājas trausla, tādēļ nepieciešams domāt par nākotnes risinājumiem.

Kā galvenie izaicinājumi nākotnē tiek minēti vienošanās panākšana par Kopējo Eiropas patvēruma sistēmu, atgriešanas efektivitātes uzlabošana, institucionālie un procedurālie izaicinājumi, īpaši daudzsektorālās pieejas nodrošināšanā un resursu mobilizēšanā krīzes situācijā, migrācijas politikas iekļaušana ārpolitikā, situācija izcelsmes un tranzītvalstīs, kā arī migrācijas ekonomiskie un sociālie izaicinājumi.

Padomes sanāksmē ministri tiek aicināti norādīt, kā labāk sasniegt visaptverošu pieeju migrācijai.

Jauna pozīcija netiks gatavota. Latvijas nostāja atbilst apstiprinātajām pozīcijām migrācijas un patvēruma jomā.

**Latvijas viedoklis**:

*Latvija vienmēr ir uzsvērusi nepieciešamību pēc* ***visaptverošas, ģeogrāfiski līdzsvarotas un ilgtspējīgas pieejas ES migrācijas un patvēruma politikai****. Latvijas vērtējumā šādas pieejas* ***stūrakmeņi*** *ir* ***efektīva robežkontrole un cīņa ar cilvēku kontrabandu, stratēģiska sadarbība ar trešajām valstīm un efektīva atgriešanas politika****.*

*Lai arī lielā mērā Latvija var piekrist Prezidentūras identificētajiem darbības virzieniem, vēlamies īpaši uzsvērt stingru* ***ārējo robežu nozīmi migrācijas plūsmu pārvaldībā****. Mūsu vērtējumā šobrīd šis elements Prezidentūras identificētajos pasākumos iztrūkst.*

*Latvija piekrīt, ka arī* ***Kopējās Eiropas patvēruma sistēmas reforma*** *ir svarīgs elements visaptverošas pieejas nodrošināšanā. Vienlaikus vēlamies atkārtoti uzsvērt, ka visu interesēs ir* ***kvalitatīva un sabalansēta visiem pieņemama vienošanās*** *un formāli laika grafiki nevar būt par attaisnojumu tiesību aktu kvalitātes samazināšanai.*

*Latvija* ***skeptiski******vērtē*** *nepieciešamību īstenot* ***pasākumus ES līmenī integrācijas jomā****, jo uzskata, ka dalībvalstis šajā jautājumā nacionāli spēj darboties efektīvāk, ņemot vērā katras dalībvalsts īpašo situāciju un apstākļus. Tāpat vēlamies atgādināt, ka, neiebilstot harmonizētiem uzņemšanas noteikumiem legālās migrācijas jomā atsevišķām personu kategorijām, dalībvalstīm pašām ir tiesības noteikt valstī uzņemamo trešo pilsoņu skaitu, kas ierodas nodarbinātības nolūkos.*

Līdztekus šiem jautājumiem ministri tiks informēti par aktuālo situāciju sadarbībā starp kompetentajām iestādēm pretterorisma jautājumos un varēs sniegt savu vērtējumu par šo jautājumu. Somija iepazīstinās ar darba programmu nākamajam pusgadam.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Sandis Ģirģens.

Iekšlietu ministrs Sandis Ģirģens

30.05.2019. 15:37

956

Eiropas lietu un starptautiskās sadarbības departamenta
Eiropas lietu nodaļas vadītāja

I.Mucenices, 67219170

iveta.muceniece@iem.gov.lv

1. COM (2018) 634 *final* [↑](#footnote-ref-1)
2. COM (2018) 473 *final* [↑](#footnote-ref-2)
3. COM (2018) 471 *final* [↑](#footnote-ref-3)
4. COM (2018) 472 *final* [↑](#footnote-ref-4)
5. Kā minēts Komisijas priekšlikumu paskaidrojuma rakstos, *BMVI* kopējais finansējums ir plānots 8 018 000 000 EUR apmērā (tekošajās cenās), AMF – 2 500 000 000 EUR un ISF – 2 500 000 000 EUR. [↑](#footnote-ref-5)